AQUA ย้ำขึ้น XW พรุ่งนี้ รับสิทธิ “วอร์แรนต์” ฟรี 2:1
AQUA ย้ำเตรียมขึ้นเครื่องหมาย XW พรุ่งนี้ รับสิทธิ “AQUA-W3” ฟรี 2 หุ้นเดิม ต่อ 1 ใบสำคัญแสดงสิทธิ พร้อมMega Trend การลงทุนในธุรกิจใหม่ที่ AQUA กำลังซุ่มทำดีล
AQUA ย้ำขึ้น XW พรุ่งนี้ รับสิทธิ “วอร์แรนต์” ฟรี 2:1
10 มี.ค. 2565

นายฉาย บุนนาค รักษาการกรรมการผู้จัดการใหญ่ บริษัท อควา คอร์เปอเรชั่น จำกัด (มหาชน) หรือ AQUA เปิดเผยว่า ผลประกอบการปี 2564 มีการเติบโตสูง โดยมีรายได้จากการดำเนินสุทธิ 819 ล้านบาท และมีกำไรสุทธิ 165.14 ล้านบาท ซึ่งสูงสุดเป็นประวัติการณ์ ขณะเดียวกันบอร์ด AQUA เคาะแจกวอร์แรนต์ (AQUA-W3) ฟรี ในอัตรา 2 หุ้นเดิม ต่อ 1 ใบสำคัญแสดงสิทธิ โดยมีระยะเวลากำหนด ในวันที่ 11 มี.ค. 2565 ตลาดฯเตรียมขึ้นเครื่องหมาย XW (Excluding Warrant) โดยบริษัทฯ กำหนดวัน Record Date คือวันที่ 14 มีนาคม 2565
นอกจากนี้บริษัทฯ ได้เตรียมเปิดตัวธุรกิจใหม่ ซึ่งจะเป็นธุรกิจ Mega Trend ของโลกในเดือนเมษายนนี้ หลังจาก AQUA จำหน่ายธุรกิจกลุ่มสื่อนอกบ้าน (out of home ) ในบริษัทย่อยออกไปให้กับ Plan B ในมูลค่ากว่า 2.90 พันล้านบาท และเตรียมเข้าถือหุ้น Plan B มูลค่ากว่า 606 ล้านบาท ซึ่งอยู่ระหว่างการรออนุมัติจากผู้ถือหุ้น Plan B ในเดือนเมษายน เพื่อเป็นการจัดทัพการบริหารงานให้ตรงตามยุทธศาสตร์และเป้าหมายใหม่ตามนโยบายข้างต้น
